
ALDEZ AURREKO KONTSULTA, AHALORDEEN ERREGISTRO ELEKTRONIKO OROKORRA SORTZEA ETA ARAUTZEA ONESTEN DUEN FORU DEKRETUAREN PROIEKTUARI BURUZKOA

Arabako Foru Aldundiaren xedapen orokorrak egiteko prozedura onesten duen Foru Gobernu Kontseiluaren otsailaren 28ko 6/2023 Foru Dekretuaren 9. artikuluak xedatzen du araugintza xedapen bat egiteko prozedura hasi aurretik, sail sustatzaileak kontsulta publiko bat egin behar duela, herritarren eta eraginpean egon daitezkeen antolakunderik adierazgarrienen iritzia jasotzeko, honako atal hauen inguruan:

a) Ekimenaren bidez konpondu nahi diren arazoak
b) onesteko beharra eta egokitasuna
c) xedapenaren helburuak
d) beste aukera arautzaile eta ez arautzaile batzuk
e) xedapenaren xede den publiko objektiboa.
 
Aurrekoa betez, kontsulta publikoa egiten da, Arabako Foru Aldundiaren ahalordetzeen erregistro elektroniko orokorra sortzea eta arautzea helburua duen xedapen bat egin aurretik. Kontsulta Gobernu Irekiaren Atariaren bidez egingo da, hamar egun balioduneko epean, Arabako Foru Aldundiaren webgunean argitaratzen den egunetik aurrera.
                                                                          
Herritar, erakunde zein elkarteek, egokia baderitzote, iragarki honetan planteatutako alderdiei buruz duten iritzia adierazi ahal izango dute 2026ko urtarrilaren 27tik 2026ko otsailaren 9ra arte, Gobernu Irekian, aurrezkontsultak@araba.eus helbide elektronikoko postontziaren bidez.
	AURREKARIAK
	Estatuko oinarrizko legeriak ezartzen du administrazio publiko guztiek ahalordetzeen erregistro elektroniko orokor bat izango dutela. Erregistro horretan inskribatu behar dira, gutxienez, apud acta ahalordetze orokorrak, aurrez aurre edo elektronikoki emandakoak. 

Foru Aldundiaren barruan, zerga-arloan bakarrik dago ahalordetzeen erregistro bat, zeina Diputatuen Kontseiluaren apirilaren 13ko 15/2010 Foru Dekretuak arautzen baitu (Arabako Foru Ogasunaren aurrean, zergen arloan, zenbait izapide eta jarduera egiteko emandako borondatezko ordezkaritza arautzen da eta Borondatezko Ordezkarien Erregistroa sortzen duena). Erregistro horrek existitzen jarraituko du, etorkizuneko xedapenaren bidez sortu nahi denarekin batera.

Egin nahi den foru-dekretuak arautuko du, hasiera batean, apud acta ahalordetze inskribatzea ez ezik, herritarrek dokumentu publiko bidez edo notarioak legitimatutako sinadura duen dokumentu pribatu bidez eman dituzten ahalordetzeak erregistroan inskribatzea ere.

	KONPONDU NAHI DIREN ARAZOAK


	Arabako Lurralde Historikoko sektore publikoko ahalordetzeen erregistro elektroniko orokor berri horren bidez, borondatezko ahalordetzeak eman modu erraz, azkar eta doan inskribatu ahal izango dira; halaber, saihestuko da herritarrek behin eta berriz aurkeztu behar izatea ordezkaritza egiaztatzen duen dokumentazio bera esku hartzen duten prozeduretan.
Bestalde, aurrez inskribatutako ahalordetzeak egiaztatzeko prozesua arinduko du, segurtasun juridikoa handituz.

	ONESTEKO BEHARRA ETA EGOKITASUNA
	Beharrezkoa da gaia arautzea, Administrazio Publikoen Administrazio Prozedura Erkidearen urriaren 1eko 39/2015 Legearen 6. artikuluan ezarritakoa betez. Artikulu horren arabera, administrazio publikoek ahalordeen erregistro elektroniko orokorra izango dute.

	HELBURUAK
	Egingo den arauak honako helburu hauek ditu:

- Ahalordetzeen erregistro elektroniko orokorra sortzeari buruzko Estatuko araudian aurreikusitako betebeharra betetzea.

- Administrazio prozeduretan eta zerbitzuetan interesa duten pertsonen izapideak berehala egiteko erraztasunak ematea, arintzea eta ekarpenak egitea, pertsona horiek hirugarrenen bidez jardutea erabakitzen dutenean.

- Arabako foru sektore publikoaren baliabide teknikoen erabilera optimizatzea, azpiegitura teknologiko komuneko elementuak garatuz.

	EGON DAITEZKEEN BESTELAKO AUKERAK (ARAUTZAILEAK ETA ARAUTZAILEAK EZ DIRENAK)
	Gaia foru dekretu mailako xedapen orokor baten bidez arautzea egokitzat jotzen da, bai arauaren mailari eta baita formari dagokionez. 
Kontuan hartuta Administrazio Publikoen Administrazio Prozedura Erkidearen urriaren 1eko 39/2015 Legearen 6. artikuluak ezartzen duela administrazio publikoek ahalordeen erregistro elektroniko orokorra izango dutela, aipatutako erregistroa sortzea beharrezkoa da, hala nola hari dagokion erregulazioa ezartzea ere.

	XEDAPENAREN XEDE DEN PUBLIKO OBJEKTIBOA
 

	Foru dekretu hau herritar guztiei dago zuzenduta; zehazki, Arabako Foru Aldundiko edo foru sektore publikoko zuzenbide publikoari lotutako administrazio-prozedura jakin batean interesdun edo ahaldun diren edo izan daitezkeen pertsona fisikoak eta juridikoak dira horren hartzaileak, baita nortasun juridikorik gabeko entitateak ere.

